Euroopan parlamentin päätöslauselma,

joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan ammatillisen koulutuksen kehittämiskeskuksen talousarvion toteuttamisesta varainhoitovuonna 2004

EUROOPAN PARLAMENTTI, joka

- ottaa huomioon Euroopan ammatillisen koulutuksen kehittämiskeskuksen lopullisen tilinpäätöksen varainhoitovuodelta 2004 [1],

- ottaa huomioon tilintarkastustuomioistuimen kertomuksen Euroopan ammatillisen koulutuksen kehittämiskeskuksen tilinpäätöksestä varainhoitovuodelta 2004 sekä keskuksen vastaukset [2],

- ottaa huomioon neuvoston 14. maaliskuuta 2006 antaman suosituksen (5972/2006 — C6-0093/2006),

- ottaa huomioon Euroopan yhteisön perustamissopimuksen ja erityisesti sen 276 artiklan,

- ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 [3] ja erityisesti sen 185 artiklan,

- ottaa huomioon Euroopan ammatillisen koulutuksen kehittämiskeskuksen perustamisesta 10. helmikuuta 1975 annetun neuvoston asetuksen (ETY) N:o 337/75 [4] ja erityisesti sen 12 a artiklan,

- ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 [5] ja erityisesti sen 94 artiklan,

- ottaa huomioon työjärjestyksen 71 artiklan ja liitteen V,

- ottaa huomioon talousarvion valvontavaliokunnan mietinnön (A6-0094/2006),

A. ottaa huomioon, että tilintarkastustuomioistuin totesi saaneensa riittävän varmuuden siitä, että 31. joulukuuta 2004 päättyneen varainhoitovuoden tilinpäätös on luotettava ja että muutamia sopimusten tekemiseen liittyviä säännönvastaisuuksia lukuun ottamatta tilinpäätöksen perustana olevat toimet ovat kaiken kaikkiaan lailliset ja asianmukaiset,

B. ottaa huomioon, että tilintarkastustuomioistuin ilmoittaa saaneensa kaikilta erillisvirastoilta kohtuullisen varmuuden mutta on ilmaissut varainhoitovuotta 2004 koskevat selkeät varaumat Euroopan jälleenrakennusviraston, Euroopan ammatillisen koulutuksen kehittämiskeskuksen, Euroopan koulutussäätiön, Euroopan rasismin ja muukalaisvihan seurantakeskuksen ja Euroopan elintarviketurvallisuusviranomaisen osalta,

C. ottaa huomioon, että 12. huhtikuuta 2005 parlamentti myönsi johtajalle vastuuvapauden keskuksen varainhoitovuoden 2003 talousarvion toteuttamisesta [6] ja että vastuuvapauden myöntämiseen liittyvässä päätöslauselmassaan [7] parlamentti muun muassa kehotti keskusta saattamaan päätökseen sen varainhoidon järjestelmää koskevat muutokset vuoden 2005 aikana,

1. muistuttaa, että varainhoitoasetuksen 185 artiklan mukaan parlamentti myöntää talousarvion toteuttamista koskevan vastuuvapauden sellaisille yhteisöjen perustamille elimille, joilla on oikeushenkilöllisyys ja jotka todellisuudessa saavat talousarviosta suoritettavaa avustusta; panee kuitenkin merkille, että kyseisistä elimistä kaikki eivät saa rahoitustaan, täysin tai edes osaksi, talousarviosta suoritettavasta avustuksesta; korostaa, että päätös vastuuvapauden myöntämisestä koskee näin ollen rahoitusta, jota nämä elimet saavat niin talousarviosta kuin sen ulkopuoleltakin; katsoo, ettei ole hyväksyttävää, että osa Euroopan unionin perustamista elimistä joutuu antamaan selvityksen menoistaan, jotka rahoitetaan muista lähteistä kuin talousarviosta saadusta avustuksesta, mutta elimet, jotka eivät saa talousarviosta suoritettavaa avustusta, eivät joudu tätä tekemään; vahvistaa periaatteen, jonka mukaan kaikkien yhteisön virastojen, saivatpa ne avustusta tai eivät, on saatava parlamentin myöntämä vastuuvapaus jopa siinä tapauksessa, että niiden perustamissäädöksen nojalla myös jokin muu viranomainen osallistuu vastuuvapauden myöntämiseen, ja tekee tästä johtopäätöksen, että kaikkia tämän periaatteen vastaisia säädöksiä on tarkistettava;

2. pitää erittäin hyödyllisenä tilintarkastustuomioistuimen kertomuksen taulukkoa 1, joka otettiin käyttöön ensimmäisen kerran vuoden 2003 vastuuvapauden myöntämisen yhteydessä ja jossa esitetään tiivistetysti keskuksen toimivalta ja vastuualueet, hallinto, varat, toiminta ja keskuksen tarjoamat palvelut; panee merkille, että taulukossa 1 esitetyt tiedot ovat peräisin keskukselta; kehottaa tilintarkastustuomioistuinta tarkastamaan taulukon 1 sisällön;

3. vaatii, että erillisvirastojen on paitsi käytettävä varojaan asianmukaisesti myös pyrittävä käyttämään varansa mahdollisimman tehokkaasti; kehottaa tilintarkastustuomioistuinta harkitsemaan mahdollisuutta tarkastella erillisvirastoja koskevissa erityisvuosikertomuksissaan myös tuloksellisuutta ja tavoitteiden saavuttamista; korostaa tässä yhteydessä ja vastuuvapauden myöntämisestä varainhoitovuodelta 2003 antamiensa päätöslauselmien mukaisesti, että on kiinnitettävä huomiota seuraaviin seikkoihin: erillisvirastojen on vältettävä mahdollisuuksien mukaan päällekkäisyyksiä ja on selvennettävä toimenpiteitä, joilla parannetaan avoimuutta ja yleisölle tiedottamista, sekä positiiviset yhteisön toimet, joilla edistetään naisten ja miesten tasa-arvoa rekrytoinnissa, koulutuksessa ja vastuun jakamisessa kaikilla tasoilla;

4. toteaa, että erillisvirastojen julkisuuskuva ja tiedotusvälineiden niistä esittämä arvostelu eivät aina ole myönteisiä ja että monien erillisvirastojen kielteinen julkisuuskuva on aiheeton ja että Euroopan unionin kansalaisille olisi näin ollen tiedotettava erillisvirastojen olemassaolon oikeutuksesta ja niiden saavuttamista tuloksista niin usein kuin se on tarpeellista sekä asianmukaisin keinoin; kehottaa komissiota puuttumaan asiaan keinoin, jotka se katsoo tarpeellisiksi;

5. toteaa, että Euroopan unionin laajentuminen vuonna 2004 on vaikuttanut monin tavoin erillisvirastojen rakenteisiin ja toimintatapoihin ja että tämä ilmenee monien erillisvirastojen toimintakertomuksista erityisesti virastojen hallintohenkilöstön määrän lisääntymisenä; kehottaa komissiota analysoimaan kohdattuja tai oletettuja vaikeuksia ja suosittelemaan tarvittavaa sääntelyn mukauttamista;

6. toteaa, että komissio on sitoutunut yhdenmukaistamaan pääosastojensa toimintakertomusten esittämistavan; toivoo, että yhteisöjen erillisvirastojen sisällöltään erittäin vaihtelevien toimintakertomusten osalta omaksuttaisiin vastaava lähestymistapa; pyytää komissiota täsmentämään erillisvirastoille toimintaa koskevat tiedot ja indikaattorit, joiden ilmoittaminen on pakollista;

7. kehottaa keskusta mukauttamaan tulevia talousarvioitaan, jotta jaksotetut määrärahat tulevat varmasti esitetyiksi asianmukaisesti;

8. panee tyytyväisenä merkille keskuksen vuonna 2004 saavuttaman aikaisempiin vuosiin verrattuna huomattavan vähennyksen siirtosummissa, minkä ansiosta keskuksen toteuttama talousarvio vastaa paremmin budjettivallan käyttäjän hyväksymää talousarviota;

9. korostaa, että keskuksen on varmistettava, että tilinpito on aukotonta ja että kaikkia toimintoja, myös henkilöstöruokalan ostoja ja myyntiä, valvotaan asianmukaisesti;

10. on huolestunut sääntöjenvastaisuuksista, jotka tilintarkastustuomioistuin havaitsi keskuksen sopimuksentekomenettelyssä; panee merkille keskuksen toimet sen varmistamiseksi, että kyseiset sääntöjenvastaisuudet eivät toistu; pyytää keskusta varmistamaan, että tarjouserittelyitä ja kilpailusääntöjä noudatetaan tarkasti;

11. panee merkille tilintarkastustuomioistuimen huomautukset epäjohdonmukaisuuksista palvelukseenottomenettelyssä; korostaa oikeudenmukaisuuden ja avoimuuden tarvetta palvelukseenotossa; suhtautuu myönteisesti keskuksen aikomukseen laatia vuonna 2005 opas palvelukseenottomenettelyistä;

12. panee merkille keskuksen varainhoitovuoden 2004 tilinpäätökseen liittämät huomautukset, joiden mukaan "kaikkia uudenaikaistamisprosessin vaiheita ei ole saatettu loppuun"; odottaa saavansa varainhoitovuoden 2005 tilinpäätöksen yhteydessä seikkaperäisemmän kertomuksen, jossa vahvistetaan, onko keskuksen varainhoidon järjestelmää koskevat muutokset saatu päätökseen, ja mikäli näin ei ole, pyytää keskusta selvittämään, mistä tämä johtuu ja mitä on vielä tehtävä, sekä ilmoittamaan loppuunsaattamisen arvioidun aikataulun;

13. suhtautuu myönteisesti sisäisistä tarkastuksista saatuihin tietoihin; panee merkille johtokunnan sen varainhoitovuoden 2004 tilinpäätöstä koskevassa lausunnossa antaman suosituksen, jonka mukaan keskus varmistaa sisäisten valvontanormien täyden täytäntöönpanon; pyytää keskusta tiedottamaan varainhoitovuoden 2005 tilinpäätökseen liittyvässä kertomuksessaan kehityksestä niin tässä asiassa kuin sisäisen tarkastajan erityistoimen perustamisen edistymisessä sekä oman sisäisen tarkastajan palvelukseenottamisessa;

14. kehottaa komissiota auttamaan erillisvirastoja noudattamaan mahdollisimman tarkasti tulevalle vuodelle suunniteltua työohjelmaa, mikä mahdollistaa toiminnan asianmukaisen suunnittelun ja toteuttamisen, ja ennen kaikkea välttämään työmäärää koskevien merkittävien muutosten tekemistä viime hetkellä;

15. pyytää komissiota parantamaan erillisvirastojen välistä synergiaa tehostamalla yhteistyötä, välttämällä päällekkäistä työtä ja korjaamalla puutteita, etenkin sellaisilla yhteisillä aloilla kuten koulutus, yhteisön toimintalinjojen toteutus kauttaaltaan, uusimpien hallintojärjestelmien käyttö ja moitteettomaan varainhoitoon liittyvien ongelmien ratkaiseminen.

[1] EUVL C 269, 28.10.2005, s. 29.

[2] EUVL C 332, 28.12.2005, s. 60.

[3] EYVL L 248, 16.9.2002, s. 1.

[4] EYVL L 39, 13.2.1975, s. 1, asetus sellaisena kuin se on viimeksi muutettuna asetuksella (EY) N:o 2051/2004 (EUVL L 355, 1.12.2004, s. 1).

[5] EYVL L 357, 31.12.2002, s. 72, asetus sellaisena kuin se on muutettuna asetuksella (EY, Euratom) N:o 1261/2005 (EUVL L 201, 2.8.2005, s. 3).

[6] EUVL L 196, 27.7.2005, s. 68.

[7] EUVL L 196, 27.7.2005, s. 69.

--------------------------------------------------